Pavlova pećina
Pavlova pećina nalazi se na brdu Doli u naselju Bihovo, i udaljena je šest kilometara od grada Trebinja, Republika Srpska, Bosna i Hercegovina. Rašireno je vjerovanje da je u ovoj pećini boravio sveti Pavle po čemu je i dobila ime, pa su joj ljudi poklanjali izuzetnu pažnju, vodeći računa da ostane neoskrnavljena. Odlukom Zemaljskog zavoda za zaštitu spomenika kulture i prirodnih rijetkosti Sarajeva bila je zaštićena od 1957. godine pod imenom „Pećina u Dolama“. Sastoji se iz jednog prostranog kanala koji je na nekoliko mjesta ispresijecan masivnim pećinskim nakitom i završava se prostranom dvoranom. Posebno je značajna kao jedini speleološki objekat Republike Srpske koji se povremeno koristi kao podzemni sakralni objekat o kojem se brine sestrinstvo Petropavlovog manastira. Do nje se stiže samo kozjom stazom, kojom dolaze mnogi turisti i vjernici, naročito na dan svetog Petra i Pavla, a čak se u njoj i djeca krštavaju.